എകെജി സെന്ററിലേക്ക് വലതുകാല് വെച്ചു കയറി അനില്കുമാര് ഇടതുവശം ചേര്ന്നു വരാന് നിര്ദ്ദേശിച്ച കോടിയേരി ചുവന്ന ഷാള് അണിയിച്ചു സ്വീകരിച്ചു കെപിസിസി ജനറല് സെക്രട്ടറിയായിരുന്ന നേതാവിനെ സ്വീകരിക്കാന് എം എ ബേബിയും എസ് രാമചന്ദ്രന് പിള്ളയും അടക്കം മൂന്ന് പോളിറ്റ് ബ്യൂറോ അംഗങ്ങള് തിരുവനന്തപുരം: കോണ്ഗ്രസില് നിന്നും രാജിവെച്ച കെപിസിസി ജനറല് സെക്രട്ടറി കൂടിയായിരുന്ന കെ പി അനില്കുമാര് എകെജി സെന്ററിലെത്തി. സിപിഎമ്മില് ചേരുമെന്നു പ്രഖ്യാപിച്ചതിന് പിന്നാലെയാണ് അദ്ദേഹം എകെജി സെന്ററില് എത്തിയത്. ഓഫീസില് എത്തിയ അനില്കുമാറിന് മികച്ച സ്വീകരണവും കിട്ടി. ആദ്യമായി എകെജി സെന്ററിന്റെ പടികള് കയറിയ അനില്കുമാര് വലതുകാല് വച്ചാണ് അകത്തേക്ക് കയറിയത്. മുറിയിലേക്ക് കയറവേ ഇടതുവശം ചേര്ന്നു വരാന് കോടിയേരി നിര്ദ്ദേശിക്കുകയായിരുന്നു. അടുത്തിടെ സിപിഎമ്മിലെത്തി പി എസ് പ്രശാന്തായിരുന്നു അനിലിനൊപ്പം എത്തിയത്. കെ സുധാകരനെ കടുത്ത ഭാഷയില് വിമര്ശിച്ച നേതാവിനെ സ്വീകരിക്കാന് മൂന്ന് പോളിറ്റ്ബ്യൂറോ അംഗങ്ങളാണ് ഓഫീസില് ഉണ്ടായിരുന്നത്. കോടിയേരി ബാലകൃഷ്ണനു പുറമേ എം എ ബേബി, എസ് രാമചന്ദ്രന് പിള്ള എന്നിവരും ഓഫീസില് ഉണ്ടായിരുന്നു. അനിലിനെ ചുവന്ന ഷാള് അണിയിച്ചാണ് കോടിയേരി സ്വീകരിച്ചത്. യാതൊരു ഉപാധികളും ഇല്ലാതെയാണ് അനില്കുമാര് സിപിഎമ്മില് എത്തുന്നതെന്ന് കോടിയേരിയും പറഞ്ഞു. കെപിസിസി ഓഫീസില് താക്കോല് സൂക്ഷിച്ചിരുന്ന ആളാണ് അനില്കുമാര്. കോണ്ഗ്രസ് കേരളത്തിലും അപ്രസക്തമാകുകയാണെന്ന് അദ്ദേഹം പറഞ്ഞു. സന്തോഷത്തോടെ അനില്കുമാറിനെ സ്വീകരിക്കുന്നതായും കോണ്ഗ്രസില് ഉരുള് പൊട്ടലാണെന്നും കോടിയേരി പറഞ്ഞു. ഇടത് മതേതര മൂല്യങ്ങള് ഉയര്ത്തിപ്പിടിക്കുന്ന പ്രസ്ഥാനം എന്ന നിലയില് ഇനിയുള്ള കാലം സിപിഎമ്മുമായി സഹകരിച്ച് പ്രവര്ത്തിക്കുമെന്ന് കെ.പി അനില്കുമാറും വ്യക്തമാക്കി. ഉപാധികളൊന്നുമില്ലാതെയാണ് സിപിഎമ്മിലേക്ക് പോകുന്നത്. ഏത് ഘടകത്തിലായാലും പ്രവര്ത്തിക്കും. സംശുദ്ധമായ രാഷ്ട്രീയപ്രവര്ത്തനം നടത്താനാവണം. ആത്മാഭിമാനം ഉയര്ത്തിപ്പിടിക്കണം. അതിന് ഇന്ന് കേരളത്തില് സിപിഎമ്മുമായി ചേര്ന്ന് പ്രവര്ത്തിക്കുന്നതിനാണ് താല്പര്യപ്പെടുന്നതെന്നും അനില്കുമാര് പറഞ്ഞു. അതേസമയം മുഖ്യമന്ത്രിയുമായി സംസാരിച്ചോ എന്ന ചോദ്യത്തിന് ഞാന് ആരുമായും സംസാരിച്ചിട്ടില്ലെന്നായിരുന്നു അനില്കുമാറിന്റെ മറുപടി. നേതൃത്വത്തിന് എതിരെ വിമര്ശനങ്ങള് എണ്ണിയെണ്ണി പറഞ്ഞായിരുന്നു അനില്കുമാറിന്റെ കോണ്ഗ്രസില് നിന്നുള്ള രാജി പ്രഖ്യാപനം. പിന്നില് നിന്ന് കുത്തേറ്റ് മരിക്കാന് തയ്യാറല്ലെന്നും 43 വര്ഷത്തെ കോണ്ഗ്രസ് ബന്ധം അവസാനിപ്പിക്കുകയാണെന്നും അനില് കുമാര് പറഞ്ഞു. ആയുസ്സിന്റെ ഏതാണ്ട് മുക്കാല് ഭാഗത്തിലധികം പ്രവര്ത്തിച്ച, വിയര്പ്പും രക്തവും സംഭാവന ചെയ്തിട്ടുള്ള പ്രസ്ഥാനത്തില് നിന്ന് വിടപറയുകയാണെന്ന് അനില്കുമാര് പറഞ്ഞു. ഇന്നത്തോടുകൂടി ഇന്ത്യന് നാഷണല് കോണ്ഗ്രസുമായുള്ള എല്ലാ ബന്ധവും അവസാനിപ്പിച്ചു. കോണ്ഗ്രസ് അധ്യക്ഷ സോണിയ ഗാന്ധിക്കും കെപിസിസി.സി പ്രസിഡന്റ് കെ.സുധാകരനും രാജിക്കത്ത് മെയില് വഴി അയച്ചുവെന്നും അനില്കുമാര് പറഞ്ഞു. പുതിയ നേതൃത്വം വന്നതിന് ശേഷം ആളുകളെ നോക്കി നീതി നടപ്പാക്കുന്ന സ്ഥിതിവിശേഷമാണുള്ളത്. പാര്ട്ടിക്കുള്ളില് നീതി നിഷേധിക്കപ്പെടുമെന്ന് ഉത്തമ ബോധ്യമുള്ളതുകൊണ്ട്, തന്റെ രക്തത്തിന് വേണ്ടി, തലയറുക്കാന് വേണ്ടി കാത്തുനില്ക്കുന്ന ആളുകളാണ് നേതൃത്വത്തില് ഉള്ളതെന്നതുകൊണ്ട്, പിന്നില് നിന്ന് കുത്തേറ്റ് മരിക്കാന് തയ്യാറല്ലാത്തതുകൊണ്ട് പാര്ട്ടിയുമായി 43 വര്ഷമായുള്ള ബന്ധം അവസാനിപ്പിക്കുന്നു. 2016ല് കൊയിലാണ്ടിയില് സീറ്റ് നല്കാതെ അപമാനിച്ചു. ഒരു പരാതി പോലും പറഞ്ഞില്ല. അച്ചടക്കത്തോടെ പാര്ട്ടി ഏല്പ്പിച്ച ഉത്തരവാദിത്വങ്ങള് നിറവേറ്റി. 2021ലും സീറ്റ് നല്കാമെന്ന് പറഞ്ഞ് പാര്ട്ടി ചതിച്ചു. അഞ്ച് വര്ഷം നിശബ്ദനായിരുന്നു, അഞ്ച് വര്ഷവും ഒരു പരാതിയും പറയാതെ പ്രവര്ത്തിച്ചു. ഗ്രൂപ്പില്ലാതെ പ്രവര്ത്തിച്ചതിനുള്ള തിക്തഫലമാണിത്. ഏഴയല്പക്കത്ത് പോലും സ്ഥാനം നല്കാതെ പാര്ട്ടി തന്നെ ആദരിച്ചിവെന്ന് അനില്കുമാര് പരിഹസിച്ചു. കോണ്ഗ്രസില് ഡിസിസി പുനഃസംഘടന നടന്ന ശേഷം പരസ്യ പ്രതികരണം നടത്തിയതിന്റെ പേരില് അനില്കുമാറിനെ പാര്ട്ടിയില് നിന്ന് സസ്പെന്ഡ് ചെയ്തിരുന്നു. പക്ഷെ ഡിസിസി പ്രസിഡന്റുമാര് പലരുടേയും പെട്ടിതാങ്ങുന്നവരാണെന്ന ആരോപണമായിരുന്നു അനില്കുമാര് ആരോപിച്ചിരുന്നത്. ഇതില് വിശദീകരണം ചോദിച്ചശേഷം അനില്കുമാര് നല്കിയ വിശദീകരണം നേതൃത്വം തള്ളിയിരുന്നു. ഇതോടെ പുറത്താക്കല് നടപടിയുണ്ടായേക്കുമെന്ന സൂചനയ്ക്കിടെയാണ് രാജിപ്രഖ്യാപനം. കെ.എസ്.യു. കോഴിക്കോട് ജില്ലാ ട്രഷറര്, ജില്ലാ പ്രസിഡന്റ്, യൂത്ത് കോണ്ഗ്രസ് സംസ്ഥാന പ്രസിഡന്റ് എന്നീ പദവികള് വഹിച്ചിരുന്നു. സംഘടനാ ചുമതലയുള്ള ജനറല് സെക്രട്ടറിയായിരിക്കേയാണ് രാജി. Stories you may Like